নারীর প্রতি বৈষম্য বিলোপের ঘোষণা
নারীর প্রতি বৈষম্য বিলোপের ঘোষণা জাতিসংঘের সাধারণ পরিষদ কর্তৃক জারি করা একটি মানবাধিকার ঘোষণা, যা নারীর অধিকার সম্পর্কে রূপরেখা দেয়। ইংরেজিতে এটি ডিক্লারেশন অভ দি এলিমিনেশন অফ ডিসক্রিমিনেশন এগেইনস্ট উইমেন (ইংরেজি: Declaration on the Elimination of Discrimination Against Women), বা সংক্ষেপে ডি-ই-ডি-এ-ডব্লিউ (ইংরেজি: DEDAW) নামে পরিচিত। জাতিসংঘের সাধারণ পরিষদ ঘোষণাটি ১৯৬৭ সালের ৭ই নভেম্বরে গ্রহণ করে। ঘোষণাটি আইনত বাধ্যতামূলক ১৯৭৯ নারীর প্রতি সকল প্রকার বৈষম্য বিলোপ সনদ (কনভেনশন অন দি এলিমিনেশন অভ অল ফর্মস অভ ডিসক্রিমিনেশন এগেইনস্ট উইমেন, সংক্ষেপে সিইডিএডব্লিউ)-এর একটি গুরুত্বপূর্ণ পূর্বসূরী ছিল। এর উদ্দেশ্য ছিল বিশেষ করে নারীর অধিকার রক্ষার জন্য লৈঙ্গিক সমতা প্রতিষ্ঠা করা। ১৯৬৭ সালে নারীর মর্যাদা বিষয়ক জাতিসংঘ কমিশন (কমিশন অন দ্য স্ট্যাটাস অফ উইমেন) এর খসড়া রচনা করেছিলেন। এই ঘোষণার নীতি বাস্তবায়নের জন্য নারীর প্রতি সকল প্রকার বৈষম্য বিলোপ সনদ রচিত হয় এবং ১৯৮১ সালের ৩রা ডিসেম্বরে তা কার্যকর করা হয়।